Antoni Gómez presenta el seu nou poemari 'Xaman' en el Centre Cultural Mario Monreal de Sagunt
29 de novembre 2021

![](/media/r3cadv4r/mini_c1_xaman_antonigomez_invit.jpg?width=850&height=566.9886363636364)

L'escriptor Antoni Gómez presentarà dimecres que ve, 1 de desembre, a les 19.30 hores en el Centre Cultural Mario Monreal el seu nou poemari, _Xaman_, editat per Onada Edicions amb la col·laboració del Departament de Cultura de l'Ajuntament de Sagunt i que va obtindre el Premi de Poesia Josep Maria Ribelles de la Vila de Puçol en la seua 24a edició.

_Xaman_ és una recopilació de composicions inspirades en les albors de la Humanitat, en temps ancestrals en què les primeres persones van començar a prendre consciència del seu propi ser, un moment de descobriment de l'entorn i d'autodescobriment, d'inici del camí que ha portat a l'Ésser Humà fins ací, un instant d'espiritualitat lligat a un món i a una natura salvatges i hostils al mateix temps que verges i frugals, a la disposició de l'aparició d'una nova espècie dominant que s'antulla fràgil i resistent alhora: l'Homo Sapiens.

![](/media/t3sp2ulu/m2_antonigomez.jpg?width=378&height=554)Gómez s'inspira per al seu nou poemari, prologat per Ester Alba –professora d'Història de l'Art de la Universitat de València–, en l'assaig _Els xamans de la prehistòria_ dels investigadors Jean Clottes i David Lewis-Williams, que basen la seua tesi en que les manifestacions artístiques dels primers éssers humans tenen el seu origen en els xamans de les religions i cosmovisions primigènies.

**«La tesi segons la qual les manifestacions artístiques de la prehistòria tenen un origen xamànic era poèticament molt suggeridora. El fet que els nostres ancestres en determinades condicions d'aïllament extrem a les coves entraren en estats de trànsit ha sigut el leitmotiv a partir del qual s'ha establert un aparell simbòlic/poètic basat en diferents testimonis de la prehistòria. Al capdavall, un món i un altre, el simbòlic i el poètic, han confluït en una irònica aventura estètica entre l'home cultural actual i la seua patètica indefensió davant el domini de la natura»**, explica el mateix autor en una nota aclaridora sobre la seua obra.

La compilació inclou 29 poemes, dividits en quatre parts i un epíleg, en què es repassa el camí de la nova espècie humana en la seua evolució des de l'homínid que baixa dels arbres i es converteix en bípede fins a l'ésser humà primitiu, que comença a refugiar-se en coves i arranca un èxode que li porta a expandir-se per un planeta inabastable i inexplorat mentre idea les formes inicials de tecnologia i art: la música, l'escultura, la pintura… en les entranyes d'una natura que li serveixen d'abric i refugi i són escenari de les primeres manifestacions místiques.

Durant l'acte de presentació d'este volum, organitzat per la Regidoria de Cultura de l'Ajuntament de Sagunt, participaran l'escriptor Vicent Penya, la professora i prologuista del llibre, Ester Alba, i el mateix autor del poemari, Antoni Gómez.

Per part de l'organització es contemplaran totes les mesures sanitàries de prevenció enfront de la COVID-19 recomanades i estipulades per les autoritats competents, de la mateixa manera que estes precaucions seran d'obligatori compliment per al públic que assistisca a l'esdeveniment.

![](/media/rw4keejo/c2_xaman_antonigomez.jpg?width=880&height=1261&mode=max)

*   [](http://www.facebook.com/sharer.php?u=https://aytosagunto.es/va/actualitat/presentacio-llibre-poemes-xaman-d-antoni-gomez-2021-11-29/ "Facebook")
*   [](http://twitter.com/share?url=https://aytosagunto.es/va/actualitat/presentacio-llibre-poemes-xaman-d-antoni-gomez-2021-11-29/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/presentacio-llibre-poemes-xaman-d-antoni-gomez-2021-11-29/ "Linked In")
*   [](mailto:?body=https://aytosagunto.es/va/actualitat/presentacio-llibre-poemes-xaman-d-antoni-gomez-2021-11-29/)